Lainaus Sisä-Suomen poliisilaitoksen aamutiedotteesta tältä syksyltä:

"Klo 20.30 poliisipartio havaitsi Ylöjärvellä Teivon Ravikeskuksen paikoitusalueella henkilöauton, joka liikkuessaan heittelehti voimakkaasti ja ajo eteni nelipyöräluistossa sivuttain. Kuljettaja ei osannut kertoa ajotavalleen muuta syytä kuin leikkiminen."

Ilmiö on tuttu laitoksen ylikonstaapeli Mika Sairolle.

Kun syksyllä tulee ensimmäiset liukkaat ja vähän lunta maahan, nuoret miehet lähtevät takavetoisilla autoillaan luistattelemaan kentille ja näyttämään omaa osaamistaan tai osaamattomuuttaan. Mika Sairo

– Tätä on ollut ihan niin kauan kuin on ollut autoja ja miehiä. Kun syksyllä tulee ensimmäiset liukkaat ja vähän lunta maahan, nuoret miehet lähtevät takavetoisilla autoillaan luistattelemaan kentille ja näyttämään omaa osaamistaan tai osaamattomuuttaan, hän kertoo.

Sairon havainnon mukaan kyseessä on lähinnä nuorten miesten harrastus ja harrastusvälineenä on vanhempi auto.

– Uudemmat autot alkavat olla sellaisia, etteivät ne salli luistattelua, vaan ajonvakautusjärjestelmät torppaavat aikeet, hän kertoo.

"Vastaavaan ajotapaan puututtiin myös Kangasalan Mäkirinteentiellä klo 19.56, jossa nuori aikuinen mies ajoi henkilöautollaan tahallisessa sivuluisussa mutkaan ja Tampereen Teivaankadulla klo 01.36, jossa parikymppinen mies luistatti ympyrää pakettiautollaan."

Sivulliset ilmoittavat vaarallisista leikeistä

Vaikka ilmiö sinänsä ei ole uusi, liikenteessä ja yleisillä paikoilla sitä näkee entistä useammin.

– Aikaisemminhan melkein joka kylässä oli talvisin jonkinlainen rata, esimerkiksi jäällä, ja siellä pääsi luistattelua harjoittelemaan ihan suljetusti, Sairo kertoo.

"Ajopaikan läheisyydessä oli myös kaksi mopoautoa, joissa oli ihmisiä sisällä. Henkilöauton kuljettajaksi osoittautui nuori mies, jolla oli neljä matkustajaa kyydissään."

Tavallaanhan on ihan hyvä opetella auton käsittelyä ja sitä, miten se luistaa, miltä se tuntuu ja miten auto otetaan hanskaan. Mika Sairo

– Tavallaanhan on ihan hyvä opetella auton käsittelyä ja sitä, miten se luistaa, miltä se tuntuu ja miten auto otetaan hanskaan, Sairo sanoo.

– Mutta sitä ei missään tapauksessa saa tehdä liikenteessä eikä muutenkaan sellaisissa olosuhteissa, että siitä aiheutuu jollekin vaaraa.

"Ajoneuvojen häiritsevästä ja vaarallisesta kaahailusta tuli illan aikana lisäksi ilmoituksia mm. Äänekoskelta, Mänttä-Vilppulasta, Sastamalasta ja Nokialta."

Mika Sairon mukaan vaaralliseen autolla leikkimiseen puututaan aina, kun sitä havaitaan.

– Aika hyvin ihmiset tahtovat näistä meillä ilmoittaakin, hän sanoo.

"Kuljettaja määrättiin ajokieltoon vakavan piittaamattomuuden takia ja hänen ajokorttinsa jäi poliisin haltuun. Mies on epäiltynä liikenneturvallisuuden vaarantamisesta neljännen kerran tänä vuonna."

Luistatusta voi harjoitella laillisesti suljetussa paikassa, johon ei muita pääse. Siellä ei tieliikennelainsäädäntökään ole voimassa.

– Kunhan selvin päin liikkuu. Eikä ole auto täynnä väkeä ja hommassa pysyy tolkku muutenkin kaikin puolin. Ettei satu mitään itselle tai muille, hän sanoo.